6. schôdza NR SR - 19.deň - B. popoludní 2
Dátum: 2024-01-18
Poslanec: Bužo, Lukáš (SLOVENSKO)
Druh vystúpenia: Vystúpenie v rozprave

78. Ďakujem pekne za slovo, pán predsedajúci. Dobrý večer všetkým kolegom, kolegyniam a chcem sa takto na začiatok poďakovať za ďalší deň víťazstva v predlžovaní spravodlivosti na Slovensku. Za posledné dni sme tu mali možnosť počuť mnoho argumentov a faktov, ktoré jasne dokazujú, že skrátené legislatívne konanie je v tomto prípade neoprávnené. Ale my sme tí, ktorí klameme. To hneď na začiatok treba povedať a upresniť, že vlastne opozícia je tá, ktorá zavádza, a oni sú tí, ktorí majú pravdu. To je iba taká, taká moja vsuvka, že udivuje ma, keď cez víkend pozerám tie relácie a počúvam vlastne obvinenia na nás, na našu stranu, kedy jasnými faktami ukazujeme nezmyselnosť tohto skráteného legislatívneho konania a oni sa nehanbia otvorene hovoriť o nás, že my sme tí klamári. Či už je to podmienka porušovania ľudských práv, hrozba hospodárskych škôd, či ohrozenie bezpečnosti, naplnenie ani jednej z týchto podmienok nebola vládna koalícia schopná preukázať, čo je dôkazom aj dnešné vystúpenie prezidentky tu v pléne, kde mnohí odignorovali prejav prezidentky, lebo jasne hovorila to, čo tvrdíme už druhý týždeň aj my. Porušovanie ľudských práv, toto ma úplne dneska dostalo, keď pani prezidentka povedala, že Ústavný súd preukázal iba v šiestich prípadoch to porušenie práv. A súhlasím s pani prezidentkou, že vlastne áno, tie chyby je dobré, že sa ukazujú tie chyby, ale kvôli šiestim chybám tu ideme zrušiť úrad, ktorý tu funguje dvadsať rokov, kvôli šiestim chybám. Tak potom, keď niekto urobí chybu, tak automaticky musíme zrušiť toho človeka, zrušiť všetky veci, ktoré vytvorí, zrušiť všetky inštitúcie, ktoré sú na Slovensku. Ja z tohto miesta sa chcem poďakovať pani prezidentke, že to tak jasne povedala a že sa postavila na tú stranu spravodlivosti, kde jasne je vidno, že to je nezmysel, ktorý táto vládna garnitúra chce urobiť a ktorá je odhodlaná to dotiahnuť až do víťazného konca. A tak môžme bez výčitiek poznamenať, že vláda Roberta Fica porušuje zákon a rokovací poriadok, len aby v zrýchlenom legislatívnom procese prečítala, pretlačila tento zákon na ochranu zločincov, na ochranu svojich ľudí. Áno, hovorím zákon na ochranu zločincov alebo zákonom chránených zločincov, tak ako sme to už tento týždeň tu hovorili, že nemáme tu chránené rastliny, stromy a živočíchy, ale máme tu chránených zločincov, podvodníkov, korupčníkov. A presne tento zákon smeruje k tomu, aby sme takýchto ľudí chránili. Však čo, kamzík hore-dolu, chránená rastlina hore-dolu. Však príroda to prežije, príroda sa s tým vyrovná. Keď, keď vymre nejaký druh, nič sa nestane, oberieme ďalší druh. Ale tuto je hrubé porušovanie ľudských práv, lebo ide o "našich ľudí". Každý jeden, kto vystupuje v tejto rozprave, to hovorí a hovoríme to jasne. Neviem, prečo to nechcete počuť. Keby to nebolo tak bijúce do očí, že to je pre vašich ľudí, tak možno by sme aj boli ticho. Ale nemôžme byť ticho, lebo to je tak bijúce do očí a tak okaté, čo sa tu deje, že s tým sa nedá súhlasiť, s tým sa nedá ani len stotožniť. Ide napríklad o znižovanie trestných sadzieb, zmeny hraníc výšky škôd a rozlišovanie možností na udelenie podmienečného trestu, nehovoriac o tom, že mnoho skutkov nebude po prijatí týchto zmien stíhaných, pretože už to nebude trestným činom, už to nebude trestný čin. A tak ako povedala pani prezidentka, tak ako to hovoria moje kolegyne a kolegovia, iba jeden deň platnosti tohto zákona alebo sekunda tohto, platnosti tohto zákona zmetie zo stola tisícky prípadov trestných činov, ktoré už nebudú trestným činom, ktoré už nebudú porušením spravodlivosti. Čo osudy tých ľudí, ktorých sa to týka, ktorých sa to dotýka? Čo osudy všetkých tých ľudí, ktorí čakajú na ten proces, na rozhodnutie, možno aj na odškodnenie? Všetko bude zrušené. Keďže som vo výbore pre kultúru a médiá, tak mňa napadla taká jedna vec, vyvolať otázku na kultúrnu obec, či nie je to, či toto, čo sa tu deje, nie je dobrým námetom na film alebo na knihu. Ale smutné je na tom to, že to je skutočnosť, to je realita na Slovensku, čo sa tu teraz deje. Sme na smiech všetkým naokolo. Smejú sa z nás, zahraničie sa z nás smeje, kritizuje nás a už toľkokrát tu odznela aj tá Európska únia, ktorá jasne ukazuje, že toto sa nemá robiť. Mám teda taký návrh. Generálny prokurátor tento týždeň vydal správu o situácii aj, o situácii aj, o situácii v reedukačných centrách. Pán Blaha a ostatní, zastavte, zastavte rozpravu k tomuto zákonu a poďme sa venovať tomu, čo je v tej správe. Toto je porušovanie ľudských práv, to, že trpia deti na Slovensku. Keď ste čítali tú správu, tak, tak musí vám byť ľúto tých detí, to, čo sa deje v tých centrách. Poďme zmeniť toto! Toto je dôvod na skrátené legislatívne konanie. Diskriminácia, vydieranie, zneužívanie tých detí, či psychické, sexuálne. Toto je dôvod, prečo by sme mali konať v zrýchlenom konaní. Každý z nás, ja ešte nie, ale väčšina z vás máte deti. A každý by si chcel chrániť to svoje dieťa. Tie deti, čo sú v tých centrách, neviem, prečo sú tam, možno odôvodnene, ale my musíme chrániť tie deti. Preto zastavme také hlúpe zákony, ktoré pomáhajú šiestim ľuďom, lebo šiestich ľudí sme sa dotkli. Óó, porušili sme ich práva, nebolo im dovolené telefonovať, písať. Čo sme to urobili? Ale to, že na Slovensku trpí päť-, desaťtisíc detí, toto je šumafuk. Tak ako som ráno spomínal, ráno som hovoril o tom, že v blízkosti môjho domova sa stala tragédia, kedy iba pätnásťročný chlapec si siahol na život, spáchal samovraždu. Týmto sa nechcete zaoberať. Drahá koalícia, prehodnoťte, čo je pre vás podstatné, či životy a osudy tisícky ľudí na Slovensku, alebo osudy dvanástich, šiestich, ja neviem už teraz, teraz už som aj ja zneistený, že o koľko ľudí ide, keďže Ústavný súd vydal iba pre šiestich. Prehodnoťte to, máte čas, máte tú možnosť, máte moc vo svojich rukách stopnúť to a zamerať sa na to, čo je podstatné. Ani jeden z nás z opozície nebojuje o svojho človeka, nebojuje o to, aby nám niekto bol zachránený alebo dokonca aby my sme boli zachránení. O tom, či vy bojujete za nejakých ľudí, o tom si nie som istý. Lebo fakty ukazujú, že bojujete za určitých ľudí a všetko robíte iba pre určitých ľudí, aby ste ich zachránili, ochránili. Ale však oni netrpia ani chudobou, netrpia ani nedostatkom, sú chránení, nikto ich nebije ani ich neprenasleduje, nikto ich nezneužíva. A to, že pôjdu sedieť, lebo urobili trestný čin, tak to je právo, právo, ktoré platí na celom svete. Prečo by u nás nemalo platiť? Naozaj, zamerajme sa na to, čo je potrebné, na to, čo tu horí na Slovensku, nie to, čo bude ešte len horieť. Ďakujem za pozornosť. (Potlesk.)